টেলিভিশনে মুখ দেখালেই জনপ্রিয় হওয়া যায় না, বরং বলা যায় ‘পরিচিত’ হওয়া যায়। সব অভিনেতা-অভিনেত্রীই কিন্তু জনপ্রিয়তার শিখরে পৌঁছতে পারেন না। আবার জনপ্রিয়তার তারতম্যও থাকে। তার মধ্যেই কয়েকজন খুব অল্প সময়ের মধ্যেই সুপারহিট হয়ে ওঠেন। ‘খোকাবাবু’ ধারাবাহিকের নায়িকা তরী অর্থাৎ তৃণা সাহা বেশ কয়েক মাস হল সেই তালিকার অন্তর্ভুক্ত হয়েছেন। 
এর আগে বেশ কয়েকটি বাংলা ছবিতে তাঁকে দেখা গিয়েছে। যাঁরা আগে সেই ছবিগুলি দেখেছেন তাঁদের হয়তো খেয়াল নেই, কিন্তু ‘খোকাবাবু’ ধারাবাহিকটি দেখার পরে সেই ছবিগুলি দেখতে বসলে তাঁকে চোখে পড়বে না এমনটা হতেই পারে না। টেলিভিশন তাঁকে এমন জনপ্রিয়তা দিয়েছে যা হয়তো বাংলা ছবির জগৎ তাঁকে দিতে পারত না। 
কিন্তু কেন এত অল্প সময়ের মধ্যে সুপারহিট হয়ে উঠলেন তৃণা? বিশ্লেষণ করে দেখলে পাঁচটি কারণ খুব স্পষ্ট। তরী যে সুন্দরী সেটা সবাই জানেন, তাই সেই কারণটি বাদ দিয়েই বাকি কারণগুলি বিচার করা হল— 
১) তরীর অ্যাকসেন্ট ভীষণ আকর্ষণীয়। ইংলিশ মিডিয়াম স্কুলের ছাত্রীরা যেভাবে অল্প আড়ষ্টতা নিয়ে বাংলা বলেন, সেই আড়ষ্টতাটাই দর্শকের মিষ্টি লাগে এবং বলা বাহুল্য চরিত্রটিকে সেই ভাবেই লেখা হয়েছে। 
২) তরী চরিত্রটি অত্যন্ত লাউড। অভিনয়ের একটু এদিক-ওদিকে মেলোড্রামা হয়ে ওঠার প্রবল সম্ভাবনা। কিন্তু তৃণা সাহা বিষয়টি ম্যানেজ করেন ভালই। বেশ গ্রহণযোগ্য লাগে। 
৩) অভিনেতা-অভিনেত্রীদের ক্ষেত্রে চোখের ব্যবহার খুব গুরুত্বপূর্ণ। তৃণা চোখের অভিনয়ে ততটাও ভাল নন, যতটা ভাল সুদীপ্তা চক্রবর্তী বা স্বর্ণ কমল কিন্তু ক্লোজ শটগুলিতে তিনি বেশ ভাল, বিশেষ করে সংবেদনশীল অংশগুলিতে খুব কম অভিব্যক্তি দিয়েই ইমোশনকে ফুটিয়ে তুলতে পারেন। তাই চোখের অভিনয়ের খামতিটা ঢাকা পড়ে যায় এবং দর্শক বেশ মুগ্ধই হন। 
৪) সুন্দরী হওয়া ছাড়াও তৃণার মুখের মধ্যে একটা অদ্ভুত জেদমিশ্রিত সারল্য রয়েছে যেটা ‘তরী’ চরিত্রটির সঙ্গেও দারুণ মানিয়েছে। অবশ্যই এখানে কাস্টিং ডিরেক্টরের সাধুবাদ প্রাপ্য। কাস্টিং ঠিকঠাক না হলে কিন্তু জনপ্রিয়তায় সেটা বাধা তৈরি করত। 
৫) পঞ্চম কারণটি অবশ্যই একটি অসাধারণ চিত্রনাট্য এবং বিপরীতে ‘খোকাবাবু’-র মতো একটি চরিত্রের উপস্থিতি। এই মেড ফর ইচ আদার দম্পতির ‘আদার হাফ’ যদি ততটা ইম্প্রেসিভ না হতো, তবে ‘বেটার হাফ’-এর জনপ্রিয়তায় ঘাটতি থাকার সম্ভাবনা প্রবল ছিল।